Uvod

To poročilo je osredotočeno na izvajanje programa ukrepov Skupnosti na področju zdravja (v nadaljnjem besedilu: zdravstveni program) za leto 2013. To je bilo zadnje leto izvajanja drugega zdravstvenega programa, uvedenega s Sklepom 1350/2007/ES Evropskega parlamenta in Sveta z dne 23. oktobra 2007. Program se je začel 1. januarja 2008 in končal 31. decembra 2013. V skladu s členom 13(1) sklepa o uvedbi programa Komisija letno poroča odboru zdravstvenega programa o vseh ukrepih in projektih, ki se financirajo v okviru programa, ter obvešča Evropski parlament in Svet. To poročilo izpolnjuje te zahteve. Zagotavlja podrobne informacije o proračunu za leto 2013 in njegovem izvrševanju. Spremni delovni dokument služb Komisije v Prilogi 1 predstavlja primere ključnih ukrepov, ki so bili financirani v okviru programa, zlasti v obdobju 2009–2013, in ki so omogočili pomembne rezultate. Pregledne tabele s podrobnimi podatki o vseh sofinanciranih ukrepih in izvedenih javnih naročilih so v prilogah 2–10.

V okviru programa s skupnim proračunom v znesku 321 500 000 EUR je bil zagotovljen širok spekter instrumentov financiranja za doseganje ciljev tega programa. Ti instrumenti so bili: ukrepi, sofinancirani s strani organov držav članic („skupni ukrepi“), projekti, sofinanciranje konferenc in nepovratna sredstva za poslovanje, določena posebej za podporo nevladnih organizacij in omrežij, neposredni sporazumi z mednarodnimi organizacijami, javna naročila in drugi ukrepi.

Drugi zdravstveni program je bil glavni instrument za izvajanje zdravstvene strategije EU in je prispeval k doseganju ciljev strategije EU 2020 za pametno in trajnostno rast. Glavni cilj programa je bilo dopolnjevanje, podpora in dodajanje vrednosti politikam držav članic ter prispevanje k večji solidarnosti in blaginji v Evropski uniji z varovanjem in spodbujanjem zdravja in varnosti prebivalstva ter izboljšanjem javnega zdravja. Ta glavni cilj je bil razdeljen na tri podrejene cilje:

– izboljšati zdravstveno varnost državljanov,

– spodbujati zdravje, vključno z zmanjšanjem neenakosti v zdravju,

– zbirati in širiti informacije in znanje na področju zdravja.

Prizadevanja za dosego treh glavnih ciljev

V okviru vsakega cilja so bili sofinancirani različni ukrepi.

Na področju zdravstvene varnosti izbruhi bolezni ne poznajo meja. Zato je treba nujno zagotoviti, da so države in skupnosti po vsej EU dobro pripravljene na ukrepanje v primeru nalezljivih in nenalezljivih bolezni. Ta program je prispeval k temu. Kar zadeva drugi cilj, so demografske spremembe in zlasti staranje velik izziv za vsako evropsko družbo. V okviru programa lahko države članice in EU pomagajo spodbujati zdravje in zmanjševati neenakosti v zdravju, vključno s podporo pri povečevanju števila let zdravega življenja in spodbujanju zdravega staranja. Program je na primer prispeval k:

boljšem razumevanju problema začenjanja kajenja zlasti med mladimi in ženskami,

ozaveščanju o boleznih srca in ožilja ter sladkorni bolezni,

izvajanju presejalnih pregledov za odkrivanje raka materničnega vratu in kolorektalnega raka ter

razvoju svetovnega spletnega vira informacij o redkih boleznih.

Za doseganje tretjega cilja je program pomagal ustvariti sinergije in izboljšati dokaze za oblikovanje politike z razvijanjem in širjenjem informacij in znanja na področju zdravja po vsej EU. Poleg tega so projekti še posebej podpirali inovacije v zdravstvu, vključno z izboljšanjem razumevanja, kako vzpostaviti elektronske zdravstvene evidence, in uvajanjem personalizirane medicine.

Poleg tega je program prispeval k pripravi, razvoju in izvajanju ukrepov na področju zdravstvene politike EU. Ukrepi so bili financirani s poudarkom na izvajanju zakonodaje, na primer na področju nadzora tobaka in snovi človeškega izvora, na neenakosti v zdravju, in sicer v podporo strategiji Komisije na področju zdravstvene solidarnosti („Solidarnost na področju zdravja: zmanjšanje neenakosti na področju zdravja v EU“), čezmejnih nevarnostih za zdravje ter pravicah pacientov pri čezmejnem zdravstvenem varstvu.

In končno na področju zdravstvenih storitev dostop do visokokakovostnega in zanesljivega zdravstvenega varstva, skupaj z dobrim znanstvenim svetovanjem in ocenjevanjem tveganj, prispeva k varnosti pacientov v EU. Program je podprl številne ukrepe na teh področjih in delo znanstvenih odborov.